
Text rozhodnutia
Súd: Krajský súd Trnava Spisová značka: 14S/222/2014 Identifikačné číslo súdneho spisu: 2014200843 Dátum vydania rozhodnutia: 17. 12. 2015 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2015:2014200843.2 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedu senátu JUDr. Pavla Lacza a členov senátu JUDr. Ľubomíra Bundzela a JUDr. Andrey Vyskočovej v právnej veci žalobkyne: Mgr. S. T., nar. XX.XX.XXXX, trvale bytom X. S. XX, XXX XX X. S., právne zast: Bardač s.r.o., advokátska kancelária, so sídlom Búdková 4, 811 04 Bratislava, proti žalovanej: Univerzita sv. Cyrila a Metoda v Trnave, Námestie Jozefa Herdu 2, 917 01 Trnava, IČO: 36 078 913, právne zast.: JUDr. Róbert Spál, advokát, so sídlom Paulínska 24, 917 01 Trnava, o návrhu na preskúmanie zákonnosti rozhodnutia žalovanej č.47/2014 zo dňa 11.9.2014 takto r o z h o d o l : Súd žalobu z a m i e t a. Žalobkyni súd nárok na náhradu trov konania nepriznáva. o d ô v o d n e n i e : Žalobou osobne podanou na tunajší súd dňa 12.11.2014 sa žalobkyňa prostredníctvom svojho právneho zástupcu domáhala zrušenia rozhodnutia žalovanej č. 47/2014 zo dňa 11. septembra 2014 ako aj prvostupňového rozhodnutia dekanky Fakulty masmediálnej komunikácie Trnava č. 28/2014 zo dňa 21. júla 2014. Žalovaná vo svojom rozhodnutí potvrdila prvostupňové rozhodnutie dekanky Fakulty masmediálnej komunikácie Univerzity sv. Cyrila a Metoda v Trnave, ktorým táto ako prvostupňový správny orgán neprijala žalobkyňu na dennú formu doktorandského študijného programu masmediálna komunikácia v študijnom odbore 3.2.3. masmediálne štúdia. Žalobkyňa v žalobe namietala, že podľa § 55 ods. 7 zák.č.131/2007 Z.z. ak splní podmienky väčší počet uchádzačov o prijatie na štúdium, budú prijatí tí uchádzači, ktorí preukázali najvyššiu mieru schopnosti na štúdium podľa podmienok určených vysokou školou. Podľa názoru žalobkyne žalovaná neurčila žiadne podmienky ktoré by umožňovali preukázanie najvyššej miery schopnosti na štúdium a zo zverejnených podmienok prijatia na štúdium nevyplýva, že by overovanie najvyššej miery schopnosti na štúdium malo byť overované prostredníctvom bodového hodnotenia. Z podmienok ktoré boli zverejnené ďalej nevyplýva aké hodnoty bodov resp. v akom bodovom rozpätí bodového hodnotenia sa jednotlivým uchádzačom body budú udeľovať za úroveň publikovaných článkov alebo výsledkov inej odbornej činnosti, úroveň motivácie uchádzača či úroveň projektu dizertačnej práce. Bez tohto sa prideľovanie bodov žalobkyni javí ako vadné a svojvoľné, ktoré nie je založené na objektívnych vopred stanovených kritériách. Ďalej žalobkyňa namietala, že žalovaná vo svojom rozhodnutí konštatuje „nie je porovnateľná s uchádzačmi ktorí pokračujú v štúdiu toho istého študijného programu“. Žalobkyňa ukončila II. stupeň magisterského štúdia na Fakulte psychológie a chcela pokračovať na doktorandskom štúdiu na Fakulte masmediálnej komunikácie, teda v inom študijnom programe. Samotná táto skutočnosť ju nemôže diskriminovať voči účastníkom ktorí mali záujem pokračovať na doktorandskom štúdiu v tom istom študijnom odbore aj preto, že táto skutočnosť nebola súčasťou podmienok prijatia a je v rozpore s § 57 ods. 1 zák.č.131/2002 Z.z.. Žalobkyňa uvádza, že nie je zrejmé ako prijímacia komisia dospela že dosiahla 64 bodov a že sa umiestnila na 11. mieste a pokiaľ v prvostupňovom rozhodnutí dekanka konštatuje, že výberová komisia konštatovala, že prezentovaný projekt dizertačnej práce nesplnil stanovený cieľ, metódy práce neboli vhodne zvolené a vedecký prínos práce v teoretickej či praktickej rovine bol nedostatočný, táto skutočnosť nevyplýva z protokolu o prijímacej skúške, ktorý vypracovala výberová komisia, pričom jediný záver komisie je „odporúča sa“. Podľa názoru žalobkyne sú preto obe rozhodnutia nedostatočne odôvodnené. Z vyjadrenia žalovanej zo dňa 5.1.2015 vyplýva, že výberová komisia skonštatovala, že žalobkyňou prezentovaný projekt dizertačnej práce nesplnil stanovený cieľ, metódy práce neboli vhodne zvolené a vedecký prínos práce v teoretickej či praktickej rovine bol nedostatočný. Na základe uvedených skutočností dekanka fakulty uprednostnila tých uchádzačov, ktorí preukázali väčšiu orientáciu v odbore masmediálne štúdiá i vo zvolenej téme dizertačnej práce. Dekanka fakulty žiadnym spôsobom nediskriminovala žalobkyňu a to i napriek tomu, že brala do úvahy a dala prednosť tým uchádzačom, ktorí boli v danej problematike viac zorientovaní, v čom zohralo určitú mieru aj ich predchádzajúce vzdelanie. Dekanka pri rozhodovaní zobrala do úvahy odporúčania výberovej komisie a prijímacej komisie, ktoré hodnotili uchádzača počtom bodov a tieto hodnotenia boli každému uchádzačovi prístupné. Žalovaná ako druhostupňový správny orgán sa stotožnil so všetkými argumentami uvedenými v prvostupňovom rozhodnutí. Z prvostupňového rozhodnutia č.28/2014 zo dňa 21. júla 2014 krajský súd zistil, že dekanka Fakulty masmediálnej komunikácie Univerzity sv. Cyrila a Metoda v Trnave neprijala žalobkyňu na dennú formu doktorandského študijného programu masmediálna komunikácia, v študijnom odbore 3.2.3 masmediálne štúdia s odôvodnením, že výberová komisia konštatovala, že prezentovaný projekt dizertačnej práce nesplnil stanovený cieľ, metódy práce neboli vhodne zvolené a vedecký prínos práce v teoretickej či praktickej rovine bol nedostatočný, pričom žalobkyňa bola bodovo ohodnotená počtom bodov 64 a umiestnila sa na 11. mieste v poradí a prijatí boli uchádzači, ktorí po celkovom vyhodnotení dosiahli lepšie výsledky a preukázali tým najvyššiu mieru schopnosti na štúdium. Dňa 11.8.2014 podala žalobkyňa žiadosť o preskúmanie rozhodnutia dekanky Fakulty masmediálnej komunikácie. Žalovaná ako druhostupňový správny orgán napadnutým rozhodnutím č. 47/2014 zo dňa 11. septembra 2014 potvrdila prvostupňové rozhodnutie správneho orgánu č. 28/2014 zo dňa 21. júla 2014 s odôvodnením, že preskúmaním rozhodnutia bolo zistené, že pri prijímacom konaní na žalobkyňou zvolený študijný program nebol zistený rozpor so zákonom, vnútornými predpismi Univerzity sv. Cyrila a Metoda v Trnave a ani s ust. § 57 ods. 1 zák. č. 131/2002 Z.z.. Krajský súd preskúmal napadnuté rozhodnutie, ako aj konanie predchádzajúce jeho vydaniu postupom v zmysel Druhej hlavy Piatej časti O.s.p. v rozsahu žalobných dôvodov, s prihliadnutím na zistený skutkový stav ku dňu vydania napadnutého rozhodnutia a dospel k záveru, že žaloba je podaná nedôvodne. Právny zástupca žalobkyne na pojednávaní konanom dňa 17.12.2015 uviedol, že chce poukázať, že žalovaná je verejnou vysokou školou, ktorá má mať záujem na tom, aby pri výbere uchádzačov na štúdium boli vybratí najlepší uchádzači. Pridržiaval sa v celom rozsahu žalobných dôvodov, z ktorých zdôraznil najmä to, že žalovaná neurčila predvídateľné pravidlá, ktoré by stanovili bodový systém, ktorý má byť prideľovaný za jednotlivé kritéria. V tejto súvislosti poukázal na str. 4 prijímacieho protokolu, v ktorom prijímacia komisia uviedla, že odporúča sa prijatie žalobkyne na štúdium. V tomto protokole sa nenachádza určený počet bodov, ktorý sa následne objavil v rozhodnutí dekanky, že žalobkyňa dosiahla 64 bodov. V súvislosti s tým, že žalobkyňa študovala II. stupeň na inom odbore štúdia než na ktorý sa uchádzala, nebolo hodnotiacim kritériom a preto táto skutočnosť nemala byť zohľadňovaná. Poverená zástupkyňa žalovanej na pojednávaní uviedla, že sa v celom rozsahu pridržiava písomného vyjadrenia z 5.1.2015 a považuje rozhodnutie dekanky ako aj rektora univerzity za riadne zdôvodnené. Pokiaľ ide o stanovisko komisie, toto stanovisko má len odporúčací charakter. Rozhodnutie o prijatí záleží od konkrétnych schopností každého uchádzača. Podľa § 244 ods. 1,2,3 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie a postup správneho orgánu"). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1, 2 a 3 O. s. p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Predmetom preskúmania môže byť za podmienok ustanovených v odsekoch 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. Podľa § 55 ods. 7 zákona č.131/2002 Z.z. (7) Vysoká škola určuje počet prijímaných študentov na štúdium daného študijného programu. Ak splní podmienky prijatia na štúdium tohto programu väčší počet uchádzačov, prijatí budú tí uchádzači, ktorí preukázali najvyššiu mieru schopností na štúdium podľa podmienok určených vysokou školou. Podľa § 57 ods. 1 zákona č. 131/2002 Z.z. (1) Vysoká škola alebo fakulta, ak sa študijný program uskutočňuje na fakulte, môže určiť na prijatie na štúdium jednotlivých študijných programov ďalšie podmienky s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. Určené podmienky a spôsob overovania ich splnenia musia umožňovať výber uchádzačov, ktorí prejavia najvyššiu mieru schopností na štúdium. Vysoká škola nesmie prijatie na štúdium podmieniť žiadnym finančným plnením okrem poplatku podľa § 92 ods. 10. Podľa § 58 ods. 8 zákona č. 131/2002 Z.z. (8) Uchádzač môže podať žiadosť o preskúmanie rozhodnutia o výsledku prijímacieho konania. Žiadosť sa podáva orgánu, ktorý rozhodnutie vydal, v lehote do ôsmich dní odo dňa jeho doručenia. Ak je týmto orgánom dekan, môže sám žiadosti vyhovieť, ak zistí, že rozhodnutie bolo vydané v rozpore so zákonom, s vnútorným predpisom vysokej školy alebo fakulty alebo s podmienkami ustanovenými podľa § 57 ods. 1. Inak postúpi žiadosť rektorovi. Rektor zmení rozhodnutie, ak bolo vydané v rozpore so zákonom, s vnútorným predpisom vysokej školy alebo s podmienkami ustanovenými podľa § 57 ods. 1. Inak žiadosť zamietne a pôvodné rozhodnutie potvrdí. Ak rozhodnutie o neprijatí na štúdium vydal rektor, môže sám žiadosti vyhovieť, ak zistí, že rozhodnutie bolo vydané v rozpore so zákonom, s vnútorným predpisom vysokej školy alebo s podmienkami ustanovenými podľa § 57 ods. 1. Inak postúpi žiadosť akademickému senátu vysokej školy. Akademický senát vysokej školy zmení rozhodnutie, ak bolo vydané v rozpore so zákonom, s vnútorným predpisom vysokej školy alebo s podmienkami ustanovenými v § 57 odsek 1. Inak žiadosť zamietne a pôvodné rozhodnutie potvrdí. Odpoveď žiadateľovi o preskúmanie rozhodnutia musí byť odoslaná do 30 dní od doručenia žiadosti o preskúmanie rozhodnutia o neprijatí na vysokú školu alebo fakultu. Podľa § 58 ods. 11 zákona č. 131/2002 Z.z. (11) Uchádzač, ktorý dostal rozhodnutie o neprijatí na štúdium, má právo na požiadanie nahliadnuť do dokumentácie svojho prijímacieho konania. V súvislosti s námietkami právneho zástupcu žalobkyne, najmä s argumentáciou, že žalovaná neurčila presne rozpätie bodového hodnotenia za úroveň publikovaných článkov alebo inej odbornej činnosti, krajský súd poukazuje na skutočnosť, že úroveň vedomostí nie je merateľná žiadnym prístrojom a je teda samozrejmé, že pri hodnotení úrovne vedomostí ako aj úrovne publikovaných článkov resp. inej odbornej činnosti sa prejavuje určitý subjektívny prvok spočívajúci vo vnímaní úrovne vedomostí a prezentovanej publikačnej činnosti zo strany uchádzača zo strany výberovej komisie. V tejto súvislosti krajský súd poukazuje na to, že zo strany žalobkyne nedošlo pred vykonaním prijímacieho pohovoru k spochybneniu resp. k namietaniu niektorého z členov výberovej komisie. Krajský súd rovnako súhlasí s tvrdením žalovanej, že predpoklad, že uchádzači o doktorandské štúdium v odbore masmediálna komunikácia, ktorí ukončili druhostupňové vysokoškolské vzdelanie v tomto odbore majú vyššiu úroveň vedomostí ako uchádzači ktorí ukončili II. stupeň vysokej školy v inom odbore, čo je prípad aj žalobkyne, ktorá ukončila magisterské štúdium v odbore psychológia. Konštatovanie tejto skutočnosti nie je v žiadnom prípade prejavom diskriminácie, ale len logickým zdôvodnením existujúcich skutočností výrazne ovplyvňujúcich výšku úrovne vedomostí uchádzačov. Pokiaľ ide o otázku svojvoľnosti prideľovania bodov, krajský súd rovnako ako žalovaná poukazuje na to, že členmi výberovej komisie boli skúsení pedagógovia, ktorých profesionalita a potrebné skúsenosti neboli žiadnym spôsobom spochybnené, pričom výberová komisia pri hodnotení prezentovaného projektu dizertačnej práce žalobkyne skonštatovala, že nesplnila stanovený cieľ, metódy práce neboli vhodne zvolené a preto uprednostnila tých uchádzačov, ktorí preukázali väčšiu orientáciu v odbore masmediálne štúdia i vo zvolenej téme dizertačnej práce. Je logické, že hodnotenie bolo výsledkom subjektívneho posúdenia jednotlivých členov výberovej komisie, avšak krajský súd nezistil, že by sa v tomto hodnotení vyskytli známky svojvoľnosti. Napriek tomu, že výberová komisia v závere konštatovala, že sa odporúča prijatie žalobkyne na doktorandské štúdium a následne táto nebola prijatá, neznamená to, že by došlo k nerešpektovaniu záverov výberovej komisie žalovanou, keď žalovaná logickým spôsobom zdôvodnila, že žalobkyňa splnila podmienky na prijatie na doktorandské štúdium, avšak prijatí na toto štúdium boli iní uchádzači, ktorí dosiahli vyšší počet bodov a umiestnili sa v poradí lepšie ako žalobkyňa, ktorá skončila na 11. mieste. Krajský súd dospel k záveru, že žalovaná vo svojom rozhodnutí poukázala na všetky relevantné dôvody pre ktoré nebola žalobkyňa prijatá na doktorandské štúdium a preto považuje jej rozhodnutie za vecne správne. O náhrade trov konania súd rozhodol v zmysle ust. § 250k ods. 1 O.s.p., keď procesne neúspešnej žalobkyni náhradu trov konania nepriznal. Vzhľadom na hore uvedené skutočnosti súd rozhodol tak ako je uvedené vo výrokovej časti tohto rozsudku. Toto rozhodnutie senát Krajského súdu v Trnave prijal pomerom hlasov 3:0 (§ 3 ods.9 zák.č. 757/2004 Z.z. v znení zákona č. 33/2011 Z.z.). Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

